Denver sudi: Jamshid Muxtorovga advokat tayinlanadi
Aybdor deb topilsa, 15 yil qamoq jazosi va 250 ming dollar jarimaga tortiladi.
2-fevral kuni uni ilk bor sud oldiga olib borilgan. Federal sudya Katlin Tafoya undan advokat haqida so'raganida, ayblanuvchi rafiqasi bilan gaplashish va himoyachi yollash uchun imkon berilmadi deb aytgan. Muxtorov, shuningdek, huquq-tartibot xodimlari ustidan shikoyat qilib, "aybsizman" deya qayta-qayta ta'kidlagan. Sudyaning bildirishicha, uning uchun advokat tayinlanadi. Muxtorov bundan minnatdor ekanini aytgan. 7-fevral kuni sud unga qo'yilgan ayblovlar va qanday qilib hibsga olinganini ko'rib chiqadi. Muxtorov suddan umumiy kamerada, boshqa mahbuslar bilan o'tirish uchun ruxsat so'ragan. Ammo sudya bu iltimosni qondirmagan. Kolorado shtatining Avrora shahrida yashagan va haydovchilik qilgan Muxtorov oilali, ikki farzandning otasi. Tergovchilarning aytishicha, u mutaassib qarashdagi inson bo'lib, jihod uchun jon berishga tayyor. AQSh Federal Qidiruv Byurosining bildirishicha, 2007-yilda qochqin sifatida kelgan Muxtorovning elektron xatlaridan shu narsa ma'lum bo'lganki, u O'zbekiston hukumatiga qarshi kurashayotgan Islomiy Jihod Ittifoqi terrorchi tashkilotiga xayrixoh shaxs va bir necha boshqa ismlar ostida yashirin harakat qilgan. Islomiy Jihod Ittifoqi terror tashkiloti sanaladi va ekspertlarning qayd etishicha, u O'zbekiston Islomiy Harakatidan ajralib chiqqan to'dalardan biri. Asli jizzaxlik Muxtorov O'zbekistonda Islom Karimov tuzumiga qarshi bo'lgan. Aybdor deb topilsa, 15 yil qamoq jazosi va 250 ming dollar jarimaga tortilishi mumkin.